Retten i Aarhus har fået grønt lys til at overtage det tidligere erhvervsarkiv, som nu skal moderniseres indvendigt.

Annonce

Danmarks nok smukkeste retsbygning, der ligger helt nyrenoveret på Vester Allé 10 i Aarhus, får nu følgeskab af flere lokaler, fordi Domstolsstyrelsen overtager det tidligere erhvervsarkiv lige neden for i nummer 12.

<p>Bodil Ruberg, retspræsident i Aarhus, glæder sig over at udvidelsen er vedtaget. Foto: Kim Haugaard</p>

»Domstolsstyrelsens bestyrelse har netop givet grønt lys til, at vi kan overtage Vester Allé 12,« oplyser retspræsident ved Retten i Aarhus, Bodil Ruberg.

Bygningen ejes som alle statens ejendomme af Bygningsstyrelsen, og det bliver altså Domsstolene, der bliver næste lejer.

Det betyder, at arkitekt Hack Kampmanns »smykkeskrin« fra 1902 skal gennemmoderniseres i respekt for den fredning, huset er omfattet af. I første omgang skal opgaven i rådgiverudbud og senere følger en licitation på selve renoveringen. Alt i alt venter retspræsidenten, at der vil gå op mod halvandet år inden retten kan tage huset i brug.

Annonce

Alt samles i Vester Allé

Huset skal anvendes til fogedretten og skifteretten samt rettens kasseafdeling. Desuden bliver der to retssale, tre lokaler til retsmægling og et lokale til børnesamtaler i forbindelse med sager om forældremyndighed.

»Vi er rigtigt glade over udsigten til at overtage bygningen og få den indrettet, fordi vi dermed kan samle alle vores afdelinger i Aarhus ved siden af hinanden i Vester Allé,« siger Bodil Ruberg, der netop selv er flyttet ind i sit nye kontor oppe under taget ved uret i retsbygningen. Huset er for nylig afleveret helt nyrenoveret, men håndværkere går og laver efterarbejder samtidig med at medarbejderne er ved at flytte ind.

Slots- og Kulturstyrelsen er inde over renoveringen af »smykkeskrinet« på grund af husets fredning. Huset blev oprindeligt tegnet til at rumme Statsbiblioteket. Biblioteket flyttede i 1962 til bogtårnet på Universitet og året efter, i 1963, rykkede Erhvervsarkivet ind i bygningen. Arkivet blev senere udvidet med underjordiske magasiner. Og da Aarhus Kommune i 2011 oprettede et Aarhus Stadsarkiv fik det også til huse i bygningen.

Men Rigsarkivet, der drev Erhvervsarkivet, ville det anderledes. 18. december 2015 lukkede Erhvervsarkivet i Aarhus og er fremover at finde i Viborg. Samtidig er Aarhus Stadsarkiv i vinteren 2016 blevet flyttet til Dokk1. Stadsarkivet har dog fortsat lejet sig ind med materialer i dele af magasinerne.

At huset nu skal anvendes af domstolene sikrer en nænsom renovering og at huset vil stå i mange år fremover, forventer retspræsident Bodil Ruberg.